Max wajan alnej eb yajaw tol chi alaytok Pablo bay Italia,
bay conob Roma,
xan max alay oc Pablo tuꞌ yetok jaywanxa yet aj presoal yul kꞌab jun cham capitán chi yik Julio.
A cham Julio tuꞌ,
yetbeyom ba yetok jun bulan eb soldado chi yik yet Augusto.
Max in toj yetok Pablo tuꞌ yet max toj tuꞌ.
Max on oc yul jun barco aj conob Adramitio.
A te barco tuꞌ,
tꞌinan yecꞌ teꞌ bay juntzan lugar bay is tilak yet Asia.
Ajun Aristarco max toj jetok,
nak aj conob Tesalónica yul yet Macedonia.
Axa yet junxa cꞌual max on apni bay conob Sidón.
A cham Julio tuꞌ,
caw wal watxꞌ max yut cham cꞌul yin Pablo bay tuꞌ,
yujtol max yakꞌ cham is permiso bet kꞌanjab yetok eb yamigo,
cax chi akꞌlay serbil jabok yuj eb.
Lajwi tuꞌ,
max on el bay Sidón tuꞌ,
max on ecꞌ cawilal Chipre,
chi jilcan ecꞌtok bay co qꞌuexan kꞌab,
yujtol man jichanok on yion bey cakꞌekꞌ.
Max on ecꞌ yiban aꞌ mar bay is ti oc jun lugar chi yik Cilicia yetok Panfilia.
Max on apni bay conob chi yik Mira,
yul yet Licia.
A bay tuꞌ max sayicꞌ cham capitán tuꞌ junokxa barco.
Ay jun barco aj Alejandría toxa chi toj bay Italia max ilchaj oc yuj cham,
xan a yul max on oc yuj,
cax max on toji.
Txꞌial cꞌual max on beyi,
yujtol cꞌojancꞌulalcꞌal yakꞌon te barco tuꞌ.
Pural max on apni satak eltok conob Gnido.
Lajwi tuꞌ,
max on ecꞌ cawilal conob Salmón,
cꞌal cawilal Creta,
yujtol acꞌalaꞌ man tojolok bey jun cakꞌekꞌ tuꞌ.
Tocꞌal chi co ya puralnejtok co ba tilak Creta tuꞌ,
masantacꞌal max yal japni bay jun lugar chi yik Watxꞌ Yocbal Waan Barco,
bay cawilal conob Lasea.
Caw ayxa is may yecꞌ barco yiban aꞌ yet tuꞌ,
yujtol caw wal max ecꞌ tiempo,
cax lananxa yoc nabil kꞌinal.
Axa yakꞌlen Pablo yalon bay eb tuꞌ.
Max yalon axca tiꞌ:
—Ex wet animail,
caw wal ay is may co bey yiban aꞌ tinaniꞌ chi wilaꞌ.
Ok lajwok el te barco yetok yikatz masanil.
Toltax ay is may chon cami,
ẍi bay eb.
Palta maj cha yab cham capitán tuꞌ tzet max yal Pablo tuꞌ.
Asan tzet max yal cham txꞌumom barco yetok tzet max yal cham aj barco,
asan max cha yabej.
A bay jun lugar tuꞌ,
cꞌam bay watxꞌ chi can laan barco yiban aꞌ yet nabil kꞌinal.
Yuj tuꞌ xan txenxa man masanilok eb max naoni tol watxꞌ chi tojcꞌal eb,
talaj watxꞌto pax chi yun japni bay conob Fenice bay yul yet Creta.
A Fenice tuꞌ a ton bay chi oc waan barco tol acantok bay tzꞌeyil-lak bay chi toj cꞌu.
A tuꞌ yochej eb max yechbanej yecꞌ nabilkꞌinal.
Yin cꞌojancꞌulal max yun tit jun cakꞌekꞌ bay sur.
Max naon eb tol watxꞌ chon toji,
axa co toj tu bian.
Max on ecꞌ cawilal is tilak Creta tuꞌ.
Palta junixto wal bek tuꞌ,
cax max tit jun miman cakꞌekꞌ chi ecꞌ bay jun txꞌotxꞌ tuꞌ.
Max makꞌlay ecꞌ tzꞌeynaj te barco tuꞌ yuj jun miman cakꞌekꞌ tuꞌ.
Manxa jichanok bey teꞌ yuj.
Yuj tuꞌ max bek eb txꞌumoni,
munilxacꞌal chon yitok teꞌ txꞌoklil.
Max on ecꞌ yintak jun yaliẍ oyan txꞌotxꞌ chi yik Cauda ayay nan aꞌ mar.
Manxa wal owok yecꞌ cakꞌekꞌ bay tuꞌ axca max yun yet babelal.
Aynaj jun co yaliẍ barco tokꞌbil oc yuj teꞌ miman tuꞌ.
Puralxacꞌal max elcan juj yiban aꞌ.
Lajwi co tokꞌon ajtek teꞌ xin,
axa cꞌaloncan cawxok eb mulnajwom yin barco teꞌ miman tuꞌ yetok mimek lasu.
Tutun chi xiw eb talaj cꞌuxan chi makꞌay ba te barco tuꞌ yiban jun makan arena chi yik Sirte bay melemal aꞌ tuꞌ.
Yuj tuꞌ xan max xuyaytek eb an kꞌap bay chi low cakꞌekꞌ.
Lajwi tuꞌ max on cancꞌal axca tuꞌ.
Munilxacꞌal max ilaytok teꞌ jalan yuj cakꞌekꞌ.
Acꞌalaꞌ yet junxa cꞌual,
owtocꞌal yakꞌon jun cakꞌekꞌ tuꞌ,
xan max chail eb yich kꞌokon aytok yikatz teꞌ yul aꞌ.
Cabjitax tu xin,
toltax juntzan mitxꞌkꞌabil te barco tuꞌ,
pilan max co kꞌokaytok yul aꞌ.
Txꞌial cꞌual maj jil yin sat cꞌu yetok waycan.
Tutun caw wal ow low jun cakꞌekꞌ tuꞌ jin xin,
cꞌamxa chi co naꞌ tatol ok onto colchajcan elok.
Txꞌial cꞌual cꞌamxa loj chi junej.
Axa yaj wan Pablo co nan co xol tuꞌ,
max yalon axca tiꞌ:
—Ex wet animail,
matawal tol max e chaꞌ e yab tzet max walaꞌ.
Matawal maj on el bay Creta tuꞌ.
Man mi axcaok tuꞌ chi junej,
cꞌam cꞌapax mi jabok tzet chi lajwi elok.
Palta chi wal ayex,
tecꞌbajek e ba yujtol cꞌam junok on ok on camok.
Asan te barco ti xin,
ok lajwok el teꞌ.
A maꞌi akꞌbalil tiꞌ,
max ul txꞌoxicꞌ ba jun yángel Dios ayin,
Cham Dios chi wakꞌ serbil yujtol yet inxa.
Max yal jun ángel tuꞌ ayin axca tiꞌ:
Manchak ach xiw Pablo,
yowalil ok ach apnok satak cham yajaw bay Roma.
Ojcꞌal xan ok colil Dios eb ayoc yul barco tiꞌ masanil,
ẍi jun ángel tuꞌ ayin.
Yuj tu xin,
ex wet animail,
tecꞌbajek e ba.
Chi waoc Dios yipok in cꞌul tol yowalil ok yun tzet max ul yalil jun ángel tuꞌ ayin.
Palta yowalil ok on kꞌoklaycan el bay jun oyan txꞌotxꞌ nan aꞌ,
ẍi Pablo tuꞌ bay eb.
Yinxa canlajonejial,
lanan co kꞌaxpoj ecꞌ yuj cakꞌekꞌ yiban aꞌ mar yet Adria.
Axa yet chuman akꞌbal,
a naon eb nak chi mulnaj yul te barco tuꞌ,
tol lananxa japni yetok teꞌ bay junok txꞌotxꞌ.
Max yechen eb nak jantak jun yich aꞌ.
Ay mi junok 40 vara yich aꞌ.
Max beytok teꞌ janicꞌxa satak,
max yechen eb nak junelxa.
30 varaxanej mi yich aꞌ yet tuꞌ.
Chi xiw eb talaj cꞌuxan chi makꞌay ba teꞌ yibanlak chꞌen chꞌen yul aꞌ.
Yuj tuꞌ xan max bekaytok tꞌununok eb caneb mitxꞌbanil oc wanaj te barco tuꞌ chopiltok teꞌ.
Lajwi tuꞌ max yechbanen eb sakbi.
Yochejxacꞌal eb tol ayman max sakbi elok.
Yochej eb chi mulnaj yin te barco tuꞌ yet chi eltek eb yin ayman.
Yuj tuꞌ xan max bekaytok tꞌununok eb te yaliẍ barco yul aꞌ.
Axa max yut yalon eb,
tol a chꞌen mitxꞌomal waay te barco tuꞌ satak,
a chꞌen chi yaytok eb yaloni,
yet watxꞌ cꞌam mac chi ojtaknen el tzet chi yun eb.
Palta a Pablo max alon aj bay cham capitán yetok bay eb soldado tzet lanan yunen eb tuꞌ.
Ta chi el eb nak tiꞌ yul barco tiꞌ,
maj ex colchaj el ayex tiꞌ,
ẍi bay eb.
Ayman max cꞌup eb soldado tuꞌ txꞌanil jun yaliẍ barco tuꞌ,
cax max toj teꞌ yul aꞌ.
Axa yet lananxa sakbi,
max yalon Pablo bay eb masanil,
tol yowalil chi low eb jabok.
Max yal axca tiꞌ:
—Cabxa semana cꞌamxa chex wayi,
cax cꞌamxa chex lowi.
Yuj tuꞌ xan a tinaniꞌ,
chin oc tean e yin,
lowanek jabok,
yet watxꞌ ok oc e yip.
Cꞌam junok mac ok cam co xol tiꞌ.
Toltax cꞌam junok xil co jolom ok elcanok,
ẍi Pablo tuꞌ bay eb.
Max yalon yuj diosalil bay Dios satak eb masanil,
axa bijon ay nan ixim pan,
cax cꞌoli lowi.
Catatu bian,
max yion yip cꞌul eb masanil,
axa low cꞌapax eb tuꞌ.
276 co bisil ayon oc yul te barco tuꞌ.
Lajwi co lowi yalcꞌal jantak max yochej co cꞌul,
cax max kꞌokoncan aytok eb nanxa ixim trigo yul aꞌ,
yet watxꞌ chi sebbican aj te barco tuꞌ.
Axa yet max sakbi xin,
max yilontok eb chi mulnaj yul te barco tuꞌ yin txꞌotxꞌ,
palta man yojtakok eb tzet lugaril bay ay jun txꞌotxꞌ txꞌotxꞌ tuꞌ.
Max yiltok eb jun kꞌab aꞌ mar chi eli,
arenalakxacꞌal tilak,
xan max na eb yakꞌlen yiontok te barco tuꞌ bay tuꞌ,
talaj cꞌuxan chi jeꞌ yapni oc teꞌ.
Cax max cꞌupon tukchaj eb txꞌanil chꞌen mitxꞌomal oc waan te barco tuꞌ,
cax max can chꞌen yul aꞌ.
Axa xuyon el eb txꞌanil txꞌumbanil te ayaytok yul aꞌ yet watxꞌ chi jeꞌ txꞌumon bey eb teꞌ junelxa.
Max yaon aj eb kꞌapil teꞌ bay chi low cakꞌekꞌ yet watxꞌ chi bey teꞌ.
Axa toj teꞌ bay is tilak el aꞌ bay ay arena tuꞌ.
Palta max makꞌay ba teꞌ yiban yarenail yich aꞌ.
Max tojcan txꞌapan txam teꞌ yul txꞌotxꞌ.
Cꞌamxa chi bil teꞌ jabok.
Axa pax chop teꞌ xin,
max makꞌlay bulchaj yuj yipal aꞌ.
Max yochen eb soldado makꞌon cam eb preso ayoc yul teꞌ tuꞌ,
yet watxꞌ cꞌam junok eb chi makꞌil ba yiban aꞌ,
cax chi elajok.
Palta max yochej cham capitán max colcan el Pablo.
Yuj tu xan maj chaꞌ cham makꞌlay cam eb preso tuꞌ.
Max yalon cham tol a eb chi jeꞌ makꞌon aꞌ,
a eb chi makꞌil ba babelal,
cax chi ecꞌapnok eb tiꞌ txꞌotxꞌ.
Axa eb cꞌam chi jeꞌ makꞌon aꞌ xin,
ay eb max ecꞌtok yiban chem teꞌ.
Ay eb max ecꞌtok yiban teal te barco tuꞌ.
Axca tuꞌ max juticꞌtok co ba,
xan max on colchajcan el co masanil,
axa jecꞌapnok ti txꞌotxꞌ tuꞌ.
Axa yet maxax on colchaj el xin,
max jabeni tol Malta bi jun lugar nan aꞌ tuꞌ.
Caw wal watxꞌ max yut eb aj lugar bay tuꞌ cꞌul jin.
Max yaoc eb jun miman kꞌakꞌ,
max con yawten eb kꞌaẍnok,
yujtol caw wal sic,
cax lanan yay pax nab.
Axa bet wajontek Pablo cabxa co cꞌax tuꞌ.
Lanan wal yaontok teꞌ yiban kꞌakꞌ,
max eltek jun no labaj xol teꞌ yuj kꞌakꞌ tuꞌ.
Max chilay kꞌab yuj noꞌ,
cax yoccan tꞌunan noꞌ yin.
Yujtol max yil eb aj lugar bay tuꞌ tol max occan tꞌunan noꞌ yin is kꞌab tuꞌ,
xan max yal eb axca tiꞌ:
A jun winak tiꞌ,
tekan tol makꞌom cam anima.
Caxcꞌal max jeꞌ yuj colchaj el yiban aꞌ,
palta yowalil ok jaycꞌaltaꞌ oc yiban yuj is mul tuꞌ,
cax ok camok,
ẍi eb.
Palta a Pablo tuꞌ,
tocꞌal max tzic is kꞌab,
axa yaycꞌay jolnaj noꞌ xol kꞌakꞌ tuꞌ yuj.
Cꞌam jabok tzet max utlay yuj noꞌ.
Makbilxacꞌal yuj eb masanil malaj kꞌab Pablo tuꞌ.
Max naꞌ eb tol ok camxacꞌal yet jun bek tuꞌ.
Cꞌucꞌal max yechbanej eb,
cꞌamcꞌal pax jabok tzet chi oni.
Yuj tu xin,
max qꞌuex eb is nabal,
max yalon eb axca tiꞌ:
—A jun winak tiꞌ,
tekan tol dios,
ẍi eb yuj.
A cawilal bay ayon ecꞌ tuꞌ,
a tuꞌ ay is txꞌotxꞌ cham yajaw bay Malta tuꞌ.
Publio bi cham.
Max on cha apnok cham bay yatut.
Caw wal watxꞌ max yut cham cꞌul jin.
Oxeb cꞌu max on ecꞌ yetok cham bay yatut tuꞌ.
A mam cham Publio tuꞌ,
caw wal yaꞌay.
Caw wal tol chi cam yuj kꞌakꞌ,
cꞌal chicꞌ cꞌulej.
Axa yoctok Pablo bay is cuarto bay telan aj tuꞌ,
max txajli yuj,
max yaon cꞌapax oc is kꞌab yiban,
axa jaycan cꞌul cham yuj tuꞌ.
Lajwi jaycan cꞌul cham xin,
cax max jayoc masanil eb yaꞌay aj lugar tuꞌ bay Pablo.
Pilancꞌal max watxꞌjican eb yuj.
Xiwil camcꞌulal eb aj lugar bay tuꞌ jin.
Axa yet max jay tiempoal co toj yul junxa barco xin,
maxcꞌal yakꞌ eb co tzetak yetal chi oc yopiso juj yulak be.